kardosdrur/scandi-wiki huggingface dataset:
Copacabana (Bolivia)

Copacabana er hovedstaden i provinsen Manco Kapac i departementet La Paz i Bolivia. Byen ligger ved Titicacasøen, hvor både afgår til Isla del Sol, den hellige Inkaø. Copacabana, som har omkring 6 000 indbyggere, ligger 3 841 meter over havet, 155 kilometer fra La  Paz.

Byen ligger mellem bjergene Calvario og Niño Calvario. Navnet kommer af Aymara kota kahuana, som betyder "udsigt over søen".

Basilikaen i Copacabana blev bygget i 1550 og blev bygget om mellem 1610 og 1651. Den omfatter Jomfru Maria-basilikaen, som blev skabet i 1580 af Francisco Yupanqui, inkaherskeren Tupac Yupanquis nevø. Copacabanas religiøse fester, kulturarv og traditionelle festivaler er velkendte over hele Bolivia.

Noter

Eksterne links 

Byer i Bolivia
Serridslev

Serridslev var en landsby, som havde jorder, hvor Østerbro og Nørrebro i dag ligger, men man ved ikke, hvor selve landsbyen var placeret. Serridslev nævnes første gang i et dokument fra 1186, hvor pave Urban 3. godkender at biskop Absalon skænker en række landsbyer (heriblandt Havn og Serridslev) til Roskilde Domkirke. Landsbyen blev nedlagt i 1523, og København overtog dens jorder.

Under navnet Serritslev lader Johannes V. Jensen sin historiske roman Kongens Fald begynde ved Serritslev: "Vejen bøjede tilvenstre over en Bro og ind gennem Serritslev By".
Landsbyen er som "Serretslev" vist på kortet Topographia Hafniæ 1520 der er gengivet i Erich Pontoppidans bog Origines Hafniensis eller Den kongelige Residentz-stad Kiøbenhavn fra 1760.
Her angives landsby til at ligge umiddelbart udenfor Nørreport.
Som "Serritslev" er landsby også at se i forgrunden på kobberstikket Hafnia Anno 1520, der også er angivet i Pontoppidans bog.

Kilder 

Københavns historie
Dorothea af Slesvig-Holsten-Sønderborg-Beck

Dorothea af Slesvig-Holsten-Sønderborg-Beck (født 24. november 1685, død 25. december 1761) var en prinsesse af Slesvig-Holsten-Sønderborg-Beck, der var gift med markgreve Georg Frederik Karl af Brandenburg-Bayreuth.

Biografi 
Dorothea blev født den 24. november 1685 i Augustenborg på Als som ældste af de 13 børn, der blev født i ægteskabet mellem hertug Frederik Ludvig af Slesvig-Holsten-Sønderborg-Beck og Louise Charlotte af Slesvig-Holsten-Sønderborg-Augustenborg. 

Sophie Charlotte blev gift den 17. april 1709 i Reinfeld med Georg Frederik Karl af Brandenburg-Bayreuth (1688–1735), senere markgreve af Brandenburg-Bayreuth. De fik fem børn, to sønner og tre døtre.

Ægteskabet var ulykkeligt, og i 1716 blev Dorothea dømt for utroskab og fængslet i Nürnberg. Otte år senere, i 1724, blev ægteskabet officielt opløst, men Dorothea forblev fængslet. I 1726 blev hendes tidligere mand markgreve af Brandenburg-Bayreuth. Da han døde i 1735 blev hun løsladt.

Officielt erklæret død rejste hun til Sverige, hvor hun levede under navnet Dorothea von Zeidewitz, først som gæst hos landshøvding von Brehmen, derefter hos hans enke udenfor Kalmar og til sidst hos familien Lewenhaupt på Stävlö Slot, hvor hun døde 66 år gammel den 25. december 1761. Hun havde da overlevet alle sine børn, undtagen markgreve Frederik af Brandenburg-Bayreuth, som døde to år senere i 1763.

Børn 
Sophie Christiane Luise (Weferlingen, 4. januar 1710 – Bruxelles, 13. juni 1739), gift den 11. april 1731 med Alexander Ferdinand, 3. Fyrste af Thurn og Taxis.
Frederik (Weferlingen, 10. maj 1711 – Bayreuth, 26. februar 1763), efterfulgte sin far som markgreve af Bayreuth.
Vilhelm Ernst (Weferlingen, 26. juli 1712 – Mantua, 7. november 1733).
Sophie Charlotte Albertine (Weferlingen, 27. juli 1713 – Ilmenau, 2. marts 1747), gift den 7. april 1734 med Hertug Ernst August 1. af Sachsen-Weimar.
Sophie Vilhelmine (Weferlingen, 8. julí 1714 – Aurich, 7. september 1749), gift den 25. maj 1734 med Fyrst Karl Edzard af Østfrisland.

Eksterne links 
 Hans den Yngres efterkommere 
 Dorothea von Zeidewitz  i Anteckningar om svenska qvinnor 

Sønderborgske fyrstelige
Huset Oldenburg
Tyskere i 1700-tallet
Personer fra Augustenborg
Samsø-Aarhus Forbindelsen

Samsø-Aarhus Forbindelsen var en  hurtigfærgeforbindelse mellem Samsø og Aarhus, der blev drevet i 2016 af Samsø Aarhus Expressen A/S.

Initiativet til Samsø-Aarhus Forbindelsen blev taget til foreningen af samme navn. Foreningen etablerede et aktieselskab, der skulle drive ruten med en enkelt katamaranfærge, der blev indkøbt i Norge for 5 mio. kr.  

Sejladsen på ruten blev påbegyndt i sommeren 2016. Det viste sig imidlertid, at der ikke var et tilstrækkeligt kundeunderlag til ruten og efter indstilling af sejladsen den 25. oktober 2016 grundet vinteren, kunne selskabet bag færgeruten ikke skaffe tilstrækkelig økonomi til videreførelse af ruten i 2017. Selskabet gik konkurs i 2017.

Færgen 

Færgen blev indkøbt i Norge, hvor den i en årrække sejlet i Bergen-området under navnet Sogneprinsen.

Generalforsamlingen for foreningen Samsø-Aarhus Forbindelsen vedtog lørdag den 23. april 2016 at færgen skulle hedde "M/F Issehoved". Færgen opkaldes dermed efter Samsøs nordspids Issehoved. Navnet begrundes med at man fra Issehoved kan se færgen på hele sejladsen til Aarhus.

I forbindelse med indstillingen af ruten blev færgen afhændet til en privatperson.

Eksterne henvisninger 

 

Samsø
Aarhus
Færgeruter i Danmark
Rederier fra Danmark
Sacaba

Sacaba er hovedstaden i den bolivianske provins Chapare og er den næststørste by i departementet Cochabamba. Ved folketællingen i 2001 havde byen 92.581 indbyggere. Byen ligger 13 km fra departementets størte by Cochabamba og der er de seneste år opstået en række bebyggelser mellem de to byer, således at byerne ikke længere er skarpt adskilt. De centrale kvarterer i Sacaba har bygninger i post-kolonial stil, men flere er blevet ødelagt som følge af mangelende vedligeholdelse.

Sacaba i 2002 centrum for uroligheder som følge af den bolivianske regerings kamp for begrænsning af coca-dyrkning. Landets tidligere præsident Evo Morales, der selv ernærede sig som dyrker af coca ledte modstanden mod lukning af et coca-marked i fra byen, hvilket førte optøjer med flere døde i byen.

Sacaba er kendt som et kulinarisk centrum i Bolivia med lokale delikatesser som cuy (marsvin) og flere restauranter i byens gader, ligesom byen har flere chicherias, lokale værtshuse, der serverer chicha, en lokal øl i regionen, der brygges på korn eller majs.

Noter 

Byer i Bolivia
Issehoved (færge)

Issehoved er en hurtigfærge, der tidligere har sejlet i Bergen i Norge og i 2016 for selskabet Samsø-Aarhus Expressen mellem Samsø og Aarhus. Efter at Samsø-Aarhus ekspressen indstillede sejladsen i 2016 blev færgen i foråret 2017 sat til salg af Faaborg Værft, for i 2018 at blive købt af et selskab, der står bag Sundbusserne, der driver færgefart mellem Helsingør og Helsingborg.

Færgen er fremstillet i 1991 og kan medbringe 96 passagerer. Færgen er af katamarantypen og er fremstillet i aluminium.

Drift som færge 

Færgen sejlede oprindeligt i Norge i årene 1991-2008 på færgeruten mellem Trondheim og Vanvikan under navnet Fosningen. I 2008 blev skibet chartret og sejlede herefter under navnet Sogneprins med base i i Florø ved Bergen for rederiet Bergen Nordhordland Rutelag. 

I 2016 blev skibet købt med henblik på betjening af Samsø-Aarhus Forbindelsen. Efter navngivningskonkurrence i Danmark, blev det bestemt at færgen skulle hedde M/F Issehoved. Efter en del omtale af navnet, valgte man at udelade M/F da skibet blev døbt 18. juni 2016 på havnen i Sælvig.

Referencer

Eksternt henvisninger 
 'M/F Issehoved' skal forbinde Samsø med Aarhus
 Detaljer om skibet på marinetraffic.com 
 Detaljer om skibet på www.færgelejet.dk

Issehoved
Samsø
Torsten Nordberg

Karl Torsten Valerius Nordberg (født 1900 i Ytterstfors ved Byske i Västerbottens län, død 1962 i Stockholm) var en svensk kunstner.

Han studerede maleri under rejser i Italien, Tyskland, Spanien og Frankrig. Han arbejdede med religiøs kunst  og kirkeudsmykninger og har udsmykket over 100 kirke i Sverige. Han er repræsenteret i eksempelvis i hans sognekirke Byske kirke, hvor der er flere kunstværker, samt i bl.a.  Pajala kirke, Bureå kirke, Jokkmokks nye kirke, Dikanäs kirke, Dorotea kirke, Överkalix kirke, Tärna kirke, Holmsunds kirke, Fällfors kirke, Kåge kirke, Bankeryds kirke, Hammars kirke, Örnsköldsviks kirke,  Sidensjö kirke, Skellefteå stadskirke Sankt Olov, Skellefteå landsforsamlings gravkapel og Töreboda kirke.  Der findes over 600 skitser af hans udsmykninger på Skissernas Museum i Lund, Sverige.

I Ängelholms kirke i Skåne har han malet et tredelt alterskab i 1941. Det viser indtoget til Jerusalem, korsfæstelsen og opstandelsen. Kunstneren har ud over den, udført tre glasmalerier i kirken.

Kilder 
 Konstnärslexionett

Kunstnere fra Sverige
Nikolaj Semjonov

Nikolaj Nikolajevitj Semjonov ForMemRS (, ; født 15. april 1896 i Saratov i Det Russiske Kejserrige, død 25. september 1986 i Moskva, Sovjetunionen) var en russiske/sovjetisk fysiker og kemiker. Semjonov modtog nobelprisen i kemi i 1956 for sit arbejde med mekanismen for kemiske transformationer sammen med britten Cyril Norman Hinshelwood.

Referencer

Eksterne henvisninger 

 Semyonov's Nobel Foundation biography
 Semyonov's Nobel Lecture Some Problems Relating to Chain Reactions and to the Theory of Combustion
 N.N. Semenov Institute of Chemical Physics 
 Biography of Nikolay Semyonov at NobelPrize.org. 
 Semyonov's Nobel Lecture. 
 Semyonov's Biography. 
 Another Semyonov's Biography . 

Kemikere fra Rusland
Nobelprismodtagere i kemi
Personer fra Sovjetunionen
Leninordenen
Montero

Montero er en by i departementet Santa Cruz i Bolivia. Byen havde ved folketællingen i 2012 et indbyggertal på 109.503, hvoraf de 107.294 boede i selve byen. Byen har de seneste tiår oplevet vækst i indbyggertallet og er en vigtig by i departementet. Byen er den 11. største by i Bolivia (2012). 

Byen ligger 300-350 meter over havets overflade.

Noter 

Byer i Bolivia
Vertumnus

Vertumnus er en romersk gud for årets gang og tider. Særlig dyrkedes han som den, der giver frugt og afgrøde vækst og fører den til modenhed. Hans særlige hovedfest, Vertumnalia, lå derfor også i oktober måned. Efter folketroen havde Vertumnus evne til at forvandle sig, men tænktes mest i skikkelse af en ung mand med frugter og havekniv. Pomona var hans hustru.

Eksterne henvisninger 

 

Mytologi fra Romerriget
Byen

Byen er et oliemaleri af August Strindberg fra 1903.

Strindberg som maleri 

August  Strindberg havde ingen uddannelse indenfor malerkunsten. Han helligede  sig kun maleriet i perioder og malede først og fremmest landskaber som  søstykker med dramatiske bølger og himmel. Han malede for det meste i  sine kriseperioder, når han havde svært ved at skrive. 

Han bliver betragtet som en pioner inden for ekspressionisme som en kunstform i Sverige. I  1870'erne brugte han tiden sammen med flere unge kunstnere som Carl Larsson  og øvrige den  franske koloni i Grez-sur-Loing, og  startede derefter selv sine første forsøg i maleriet. Han optrådte også som kunstkritiker.

August   Strindberg malede havet i storm med de sydende bølger, skyer i  oprør  og brændinger, der pisker mod de stenede kyster. Hans malermetode  forblev personligt improviseret.

Maleriet 
Byen er et oliemaleri, der er lavet med spartel med tykke lag af maling. Det er et landskabsmaleri,  med en by der ses i baggrunden, som spejler sig i vandoverflade. Det er  domineret af et mørk landskab med en høj himmel og skyer, med et  farvespektrum i hvid, sort og grå.

Proveniens
Maleriet findes på Nationalmuseum i Stockholm.

Noter 

Malerier af August Strindberg
Malerier fra 1903
Lostice-bægeret

Loštice-bægre er drikkebeholdere af ler med navn efter en lille by Loštice i det nordvestlige Mähren i Tjekkiet. De blev fremstillet fra slutningen af 1300-tallet til den første halvdel af 1500-tallet.

Beskrivelse og udseende
Loštice-bægeret er en svagt skinnende mørkegrå eller mørkebrun drikkebeholder af ler, der er præget af en overflade dækket af små vabler og en krans af små ører på bægerets hals. Antallet på småører varierede mellem 3 og 17, men mest almindeligt var 4-6. De tjente ikke til at holde beholderen, men deres funktion var rent dekorativ. Bægerets overflade var grov, med små vabler, hvilket ikke er pænt efter nutidige normer, men der var to årsager til det; den ene var rent praktisk – man kunne sagtens holde det med en hånd fedtet af mad. Den anden årsag var parallellen til drikkebeholdere af glas, som også havde små bobler på deres ydre flade. Loštice-bægre var således en billigere imitation af glasbægre.

Deres volumen svarede til en tjekkisk måleenhed "žejdlík" (ca. 0,48 l) – det mindstes indhold var ¼ , et større ½ og et af de største 1 hel žejdlík.

Det slanke Loštice-bæger (det såkaldte type 3a) er den mest udbredte og mest karakteristiske type Loštice-keramik, andre typer er Loštice-potter som er uden småører, og lave og brede Loštice-bægre med småører.

Loštice-bægre blev fremstillet fra slutningen af 1300-tallet til den første halvdel af 1500-tallet. De var kendte i hele Mellemeuropa. Der findes også ét på det berømte triptykon Lysternes have af Hieronymus Bosch – i højre side på billedets mørkeste del, der sandsynligvis forestiller helvede.

Et af de mest typiske træk ved Loštice-bægre, deres vabelrige overflade, har givet navn til et datidigt medicinsk udtryk for en hudsygdom: "Loštice-ansigtet".

Fremstilling
Materialet til Loštice-keramik er grafitler, der indeholder en jernforbindelse (pyrit) og trækul. Det blev brændt ved høj temperatur (omkr. 1200°C), og pyritten løste sig fra leret og skabte små bobler og vabler på overfladen. 
Bægrene blev altid lavet på en drejeskive.
Teknikken og opskriften blev glemt, og først for cirka 10 år siden opdagede tre tjekker (en arkæolog og to kunstnere og amatørkeramikere) den efter en række forsøg.

Kilder
 Zoroslava Drobná: Loštické poháry (k otázce jejich datování a slohového zařazení),  Liblice 1957, s. 154-165
 Vladimír Goš: Loštice – město středověkých hrnčířů, Opava 2007

Eksterne henvisninger


Keramik
Tjekkiet
Bægere
Hanne Boels diskografi

Den danske sangerinde Hanne Boels diskografi består af 16 studiealbum, 2 livealbum, og ét opsamlingsalbum.

Album

Studiealbum

Livealbum

Opsamlingsalbum

Kilder 

Boel, Hanne diskografi
Restaurant Ensemble

Restaurant Ensemble var en dansk restaurant, beliggende på Tordenskjoldsgade i Indre By i København. Den var over to perioder tildelt én stjerne i Michelinguiden, og i 2005 fik den to. Den eksisterede fra 2002 til 2009.

Historie 
I juni 2002 åbnede kokkene Mikkel Maarbjerg og Jens Vestergaard Jensen Restaurant Ensemble med gourmetmad fra det franske køkken, efter at de begge i flere år havde arbejdet på den to-stjernede Kommandanten som henholdsvis køkken- og souschef.

Allerede året efter åbningen af Ensemble, blev den i marts 2003 tildelt én stjerne i den franske Michelinguiden. Den blev året efter fornyet. I 2005 blev Ensemble tildelt en ekstra stjerne af guiden, og blev det år landets eneste to-stjernede Michelin-restaurant. Den 1. august skiftede stedet ejere, da Theis Brydegaard og Morten Schou købte Ensemble. På dette tidspunkt arbejdede de begge to som kokke på stedet.

I 2006 tog Michelinguidens inspektører den ene stjerne fra Ensemble, og restauranten var igen tilbage på én. Stjernen blev fornyet hvert år, hvor 2009 blev det sidste.

Finanskrisen ramte også Ensemble, og som en konsekvens af manglende gæster, satte man i marts 2009 priserne ned med 200 kr. for både deres femrettersmenu og deres vinmenu. Dette hjalp ikke på indtjeningen, og ejerne forsøgte at sælge restauranten uden held. 16. maj 2009 havde Restaurant Ensemble sidste åbningsdag.

Referencer 

Værtshuse og spisesteder i København
Ensemble
Danske virksomheder etableret i 2002
Ophørt i 2009
Indre By (København)
Schwarzenbek

Schwarzenbek er en by og kommune i det nordlige Tyskland, beliggende i den sydvestlige del af Kreis Herzogtum Lauenburg i delstaten Slesvig-Holsten. Schwarzenbek er administrationsby for Amt Schwarzenbek-Land, men er ikke en del af amtet, der består af 19 småkommuner.

Geografi 
Byen ligger i geesten i den sydøstlige del af Slesvig-Holsten, 10 km nordøst for Geesthacht, og 35 km øst for Hamborg. Mod nordvest grænser den op til Sachsenwald der er det største sammenhængende skovområde i delstaten. Mod vest grænser Schwarzenbek op til kommunen Brunstorf, mod syd til Kollow og Gülzow, mod øst til Grabau og mod nord til Grove.

Bydele i Schwarzenbek er Alter Forsthof, Blinde Koppel, Bölkau, Mühlenkamp, Nord-Ost, Rülau, Schmiedekamp og erhvervsområde Lupus Park.

Trafik 
Jernbanen Hamborg-Berlin gennemløber Schwarzenbek, og med Regionalexpress (RE) kan man på ca. 20 minutter nå Hamburg Hauptbahnhof. Berliner Hauptbahnhof kan man nå på ca. 115 minutter.

Indtil 1985 var der også jernbaneforbindelse til Bad Oldesloe, men persontransporten blev indstillet allerede i 1976.

Schwarzenbek krydses af flere Bundesstraßen:
 Bundesstraße 404 der krydser Elben ved Geesthacht og fører til Kiel mod nord.
 Bundesstraße 207, kommer som Alte Salzstraße fra Lübeck mod Hamburg-Bergedorf
 Bundesstraße 209 som Alte Salzstraße via Lauenburg til Lüneburg.

Motorvejen A24 kan nås på få minutter via B404 eller B207.

Eksterne kilder/henvisninger 

  
 Kommunens websted.
 Statistikamt Nord – Bevölkerung der Gemeinden in Schleswig-Holstein 4. Quartal 2014 (XLSX-Data) (Fortschreibung auf Basis des Zensus 2011)

Byer i Slesvig-Holsten
Byer i Kreis Herzogtum Lauenburg
Hugo Blümner

Hugo Johann Friedrich Daniel Wilhelm Ferdinand Blümner (født 9. august 1844 i Berlin, død 1. januar 1919 i Zürich) var en tysk arkæolog og filolog. 

Blümner blev, efter uddannelse i Breslau, Berlin og Bonn, 1875 professor i Königsberg, 1877 i klassisk filologi i Zürich. Blümner udgav Technologie und Terminologie der Gewerbe und Künste bei den Griechen und Römern (4 bind 1874—87), Das Kunstgewerbe im Altertum (2 bind, 1884—85), Leben und Sitten der Griechen (3 bind 1887) og sammen med Hermann Hitzig Pausanias (3 bind, 1896—1910). En ny udgave af Karl Friedrich Hermanns Lehrbuch der griechischen Privataltertümer udarbejdedes fra 1882. Fremdeles udsendte Blümner oversættelser, blandt andet af romerske satirer og Apulejus' Amor og Psyche, samt udgav Lessings Laokoon med oplysninger.

Kilder 

  
  

Arkæologer fra Tyskland
Filologer fra Tyskland
Klassiske filologer
Professorer fra Tyskland
Ansatte ved Zürichs Universitet
Faglitterære forfattere fra Tyskland
Tysksprogede forfattere
Tyskere i 1800-tallet
Tyskere i 1900-tallet
Personer fra Berlin
Edmund Blunden

Edmund Charles Blunden (født 1. november 1896, død 20. januar 1974) var en  engelsk digter og kritiker.

Blunden studerede i Oxford og var 1924—27 professor i engelsk litteratur ved universitetet i Tokio. 
Som digter tilhører han nærmest den naturbeskrivende skole inden for engelsk poesi (for eksempel 
digtsamlingerne The Waggoner, 1920, og The Shepherd, 1922), men i hans senere samlinger: 
English Poems (1925), Retreat (1928) er der tegn til, at han har fået en videre horizont 
end landsbyens. Som kritiker har han gjort sig fortjent ved sin fremdragen af glemte digtere 
(som John Clare og Christopher Smart) og særlig ved sin vurdering (1927) af den carolinske digter 
Henry Vaughan, med hvem han følte sig åndsbeslægtet, uden dog at nå hans storhed i den poetiske opfattelse.

Kilder 

  

Digtere fra England
Kritikere fra Storbritannien
Engelsksprogede forfattere
Briter i 1900-tallet
Heinrich Ernst Beyrich

Heinrich Ernst Beyrich (født 31. august 1815 i Berlin, død 9. juli 1896 sammesteds) var en tysk geolog og palæontolog.

Efter at have fuldendt sine naturhistoriske studier ved Berlins Universitet knyttedes Beyrich til det derværende naturhistoriske museum og overtog 1857 ledelsen af den palæontologiske samling. Beyrich udnævntes 1865 til professor i geologi og palæontologi ved Berlins Universitet og ved Bjergakademiet og blev 1875 meddirektør ved den preussiske geologiske undersøgelse. Stor indflydelse fik Beyrich ved sin lange virksomhed som universitetslærer, idet han uddannede en mængde elever. Han var 1848 medstifter af Deutsche geologische Gesellschaft og offentliggjorde en stor mængde videnskabelige afhandlinger, hvoraf navnlig kan fremhæves den desværre ufuldendte Die Conchylien des norddeutschen Tertiargebirges (1853—57).

Kilder 

  

Geologer fra Tyskland
Palæontologer
Museumsfolk fra Tyskland
Professorer fra Tyskland
Ansatte ved Humboldt-Universität zu Berlin
Faglitterære forfattere fra Tyskland
Tysksprogede forfattere
Tyskere i 1800-tallet
Personer fra Berlin
Carbyn

Carbyn eller acetylensk carbon er carbon-kæder (kulstof-kæder) med mange tusinde kulstof-atomer på række. Den kemiske formel er (−C≡C−)n. Indtil nu er der fremstillet carbyn med op til ca. 6.000 kulstof-atomer. Fremstillingen er muliggjort ved at benytte dobbelt-væggede kulstof-nanorør, “grafen-tubes” som reaktorer, der samtidig giver et beskyttende kemisk miljø.

Efter forskernes udtalelser skulle carbyn have helt fantastiske egenskaber:
 “According to theoretical models, carbyne’s mechanical properties exceed all known materials, outperforming both graphene and diamond.”
“Carbyne’s electrical properties suggest novel nanoelectronic applications in quantum spin transport and magnetic semiconductors.”

Se også
 Buckminsterfulleren

Referencer og eksterne henvisninger

 What is the difference between Carbyne and Graphene. The Interactive Library

Carbon
Nanoteknologi
Fremspirende teknologi
Fast forbindelse mellem Fyn og Als

Fast forbindelse mellem Fyn og Als er en foreslået broforbindelse mellem Fynshav og Bøjden.
Forbindelsen er foreslået som en motorvej eller motortrafikvej og skal være med til at binde Odense og Sønderborg bedre sammen og styrke erhvervslivet mellem disse to byer samt resten af Sydfyn.

Der er foreslået to linjeføringer af forbindelsen.
 2+1 sporet motortrafikvej, der forventes at gå nord om Fynshav og Bøjden og til nord for Faaborg.
 Motorvej der forventes at gå fra Sønderborgmotorvejen og vil tilslutte Svendborgmotorvejen nord for Ringe.

COWI har for Region Syddanmark lavet en undersøgelse af forbindelse mellem Als og Fyn. I undersøgelsen foreslås der, at en eventuel forbindelse mellem Als og Fyn skulle være en 2+1-sporet motortrafikvej, da en motortrafikvej vil være den billigste og bedste løsning i forhold til den samfundsmæssige forrentning. En motorvej på denne strækning vil være for dyr i forhold til den trafik, der forventes at passere broen.
Derudover forventes broen at blive en betalingsbro, hvor det vil koste ca. 75 kr. at køre over broen. 

Hvis broen bliver lavet, vil det være Danmarks anden betalingsmotortrafikvej efter den ny fjordforbindelse ved Frederikssund.

Eksterne henvisninger 
 Foreningen Als-Fyn Broen 
 fynbotv.dk

Kilder 

Sønderborg
Motortrafikveje i Danmark